Document ID: 32008R0720

РЕГЛАМЕНТ (ЕО) № 720/2008 НА КОМИСИЯТА
от 25 юли 2008 година
за определяне на общи подробни правила за прилагането на Регламент (ЕО) № 1234/2007 на Съвета по отношение съхранението и движението на продукти, изкупени от разплащателна агенция или от интервенционна агенция
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43 във връзка с член 4 от него,
като има предвид, че:
(1)
Регламент (ЕИО) № 3515/92 на Комисията от 4 декември 1992 г. за определяне на общи подробни правила за прилагането на Регламент (ЕИО) № 1055/77 на Съвета относно съхранението и движението на продукти, изкупени от интервенционна агенция (2) e бил неколкократно и съществено изменян (3). С оглед постигане на яснота и рационалност посоченият регламент следва да бъдат кодифициран.
(2)
Компетентните органи разполагат с информация за търговията, осъществявана с всички въпросни продукти. В интерес на опростеността на административните процедури е желателно да не се прилага лицензионен режим по отношение на продуктите, изкупени от разплащателна агенция или от интервенционна агенция, предназначени за износ към трета страна, с цел те да бъдат съхранявани или върнати в държавата-членка, откъдето са потеглили.
(3)
Мерките, предвидени с настоящия регламент, са в съответствие със становището на Управителния комитет по общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
ГЛАВА 1
ОБЩА РАЗПОРЕДБА
Член 1
Без да се засягат дерогациите, предвидени в специфичните разпоредби на Общността за някои продукти, настоящият регламент определя общи подробни правила за прилагане на член 39 от Регламент (ЕО) № 1234/2007.
ГЛАВА 2
ПРОДУКТИ, КОИТО СА БИЛИ ПРЕДМЕТ НА ИНТЕРВЕНЦИИ, ТРАНСПОРТИРАНИ ЗА СЪХРАНЕНИЕ В ТРЕТА СТРАНА
Член 2
В случаите, предвидени в член 39, параграф 5, буква а) от Регламент (ЕО) № 1234/2007, когато продуктите се изнасят в трета страна с цел съхранение, документът, посочен в член 3 от настоящия регламент, и митническата декларация за износ се депозират в компетентната митническа служба в държавата-членка, където се намира разплащателната агенция или интервенционната агенция, отговарящи за продуктите.
Декларацията за износ и при необходимост документът за транзит на стоки извън Общността или еквивалентният национален документ трябва да съдържат едно от вписванията, изброени в приложение I.
Не се изисква лиценз за износ във връзка с митническите формалности по износа.
Член 3
Документът, посочен в член 2, се издава от компетентната разплащателна или интервенционната агенция на държавата-членка, откъдето стоките са потеглили, заведен под съответния номер и съдържащ данни за:
а)
описанието на продуктите и, когато е приложимо, друга необходима информация за целите на контрола;
б)
броя, вида и, където е уместно, маркировката и бройките на опаковките;
в)
бруто и нето тегло на продуктите;
г)
препратка към член 39 от Регламент (ЕО) № 1234/2007 точно определяща, че продуктите са предназначени за съхранение;
д)
адреса на обекта за съхранение на продуктите.
В случаите на прилагане на член 2 документът се съхранява от митническата служба, където е депозирана митническата декларация за износ, като копие от него придружава съответния продукт.
Член 4
1. В случаите когато изкупените от дадена разплащателна или интервенционна агенция и съхранявани в трета страна продукти бъдат реимортирани в държавата-членка, под чиято юрисдикция се намира интервенционна агенция, без те да са били обект на продажба:
а)
за реимпорта на стоките се прилагат условията, предвидени в член 39, параграф 5 от Регламент (ЕО) № 1234/2007; и
б)
не се изисква представянето на лиценз за внос.
2. В допълнение, в митническата служба, чрез която се извършва реимпортът на стоки, трябва да се представят следните документи:
а)
индосираното копие на износителя от декларацията за износ, издадено за износ на продуктите към трета страна за съхранение, или копие, или фотокопие от същия документ, чиято истинност с оригинала е била сверена от митническата служба, издала оригинала;
б)
документ, издаден от разплащателната или интервенционната агенция, отговарящи за продуктите, който трябва да съдържа информацията, предвидена в член 3, букви а) до г).
Документите се съхраняват от митническата служба, чрез която се извършва реимпорта на стоките.
ГЛАВА 3
ПРОДУКТИ, КОИТО СА БИЛИ ПРЕДМЕТ НА ИНТЕРВЕНЦИИ, ПРЕХВЪРЛЕНИ ОТ ЕДНА РАЗПЛАЩАТЕЛНА ИЛИ ИНТЕРВЕНЦИОННА АГЕНЦИЯ В ДРУГА
Член 5
В случаите, предвидени в член 39, параграф 5, буква б) от Регламент (ЕО) № 1234/2007, когато се изпращат продукти в друга държава-членка като трансферна операция, те се придружават от контролно копие Т5, посочено в членове 912а-912ж от Регламент (ЕИО) № 2454/93 на Комисията (4). Контролното копие Т5 се издава от разплащателната или интервенционната агенция, която изпраща продуктите, и в клетка 104 посочва едно от вписванията, изброени в приложение II към настоящия регламент.
В клетка 107 от контролното копие се обозначава номерът на настоящия регламент.
Държавата-членка има право да разреши издаването на контролно копие T5 да бъде извършено не от разплащателната или интервенционната агенция, а от друг назначен за целта орган.
Контролното копие T5 се връща директно на разплащателната или интервенционната агенция, изпратила продуктите, след необходимата проверка и потвърждение от страна на интервенционната агенция на държавата-членка, в която стоките се прехвърлят.
ГЛАВА 4
ЗАКЛЮЧИТЕЛНИ РАЗПОРЕДБИ
Член 6
Регламент (ЕИО) № 3515/92 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение IV.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 юли 2008 година.

Labels: 8
3
15